AlexejDobrolubov/national_council_slovak_2010 huggingface dataset:
16. schôdza NR SR - 7.deň - B. popoludní
Dátum: 2020-11-04
Poslanec: Kozelová, Monika (OĽANO)
Druh vystúpenia: Vystúpenie s faktickou poznámkou

16. Ja ďakujem, kolegovia. Ja viem, že chápete potrebu tohto zákona. Ja by som ešte chcela doplniť v podstate sama seba, aby bolo jasné o aké kultúrne dedičstvá, teda o čo vlastne ide pri podpore, pri tomto zákone pre kultúru. To sú pamiatkové rezervácie, pamiatkové zóny, nehnuteľné kultúrne pamiatky, nehmotné kultúrne dedičstvo, archeologické nálezy, archeologické náleziská, prírodné pamiatky, chránené krajinné prvky, jaskyne, vodopády, hvezdárne, planetáriá, skanzeny, arboréta, botanické záhrady, mestské záhrady a parky, hrady, zámky, kaštiele a významné sakrálne stavby a remeslá tradičnej ľudovej a mestskej kultúry. Čiže toto všetko bude riešiť aj tento zákon. Takže je to konkrétne a ďakujem veľmi pekne ešte raz aj za tú možnosť pomôcť kultúre aj týmto zákonom. Ďakujem.
16. schôdza NR SR - 7.deň - B. popoludní
Dátum: 2020-11-04
Poslanec: Kozelová, Monika (OĽANO)
Druh vystúpenia: Vystúpenie

10. Ďakujem. Vážený pán minister, vážený pán predsedajúci, vážené kolegyne, vážení kolegovia, v podstate mne by stačila možno faktická, ale keďže nemám tú možnosť, tak idem takto a bude to krátke. Po komunikácii s pánom ministrom a s pani ministerkou kultúry moje presvedčenie je, že napríklad tento návrh zákona podporí zároveň aj kultúru, to chcem poznamenať, pretože je veľa vecí, ktoré, aj keď sa nezdajú, patria pod cestovný ruch, ale zároveň patria pod kultúru. Takže budem rada, ak tento zákon schválime, pretože zároveň pomôžeme aj ďalšej časti kultúry, ktorá zároveň podporuje a preniká do cestovného ruchu. Všetci máte vo svojich obciach, vo svojich mestách napríklad kultúrne pamiatky. Všetci máte svojich sprievodcov, máte svoje prírodné pamiatky, takže ja len chcem upozorniť na to, že podporou tohto zákona podporíte zároveň aj kultúru a pomôžete, aby trochu prežila, pretože tá situácia nie je dobrá. Naopak, chcem poďakovať nielen za tú kultúru ako takú, ale chcem poďakovať aj za všetkých ľudí v cestovnom ruchu. Pretože tá situácia od toho septembra je pre nich katastrofálna a naozaj melú z posledného. Vieme veľmi dobre, neviem ako vy, ale v Bratislave ja to sledujem veľmi intenzívne. Padlo nám strašne veľa najmä reštauračných zariadení. Veľmi zlá situácia je najmä pre tzv. biznis hotely. Tie sa nachádzajú väčšinou v mestách. Ešte pobytové hotely ako-tak s odretými ušami, ale biznis hotely sú v katastrofálnom stave a ak prežijú, tak to bude len čistým zázrakom. Príklad hotela Devín napríklad, ktorý musel prepustiť až polovicu zamestnancov, dokonca už prišlo k predaju toho hotela do iných rúk. Ja by som bola veľmi nerada, pretože, samozrejme, tie biznis hotely žijú z konferencií, žijú z akcií, ktoré sa tam konajú; nekoná sa nič. Čiže ja chcem ešte raz poďakovať za tento zákon. Chcem poďakovať aj za to, že okrem týchto hotelov sa pomôže aj kultúre. A pevne verím, že za zákon zahlasujete. Ďakujem, to je všetko.
16. schôdza NR SR - 7.deň - A. dopoludnia
Dátum: 2020-11-04
Poslanec: Kozelová, Monika (OĽANO)
Druh vystúpenia: Vystúpenie s faktickou poznámkou

56. Vážený pán kolega, obe strany v tomto konflikte sú vinné a hlavne zo zabíjania civilov, takže to treba povedať. A ja si myslím, že v tejto situácii prvá vec, ktorú treba urobiť, je najskôr zastaviť násilie a potom hľadať riešenia. A, a na margo toho, toho samotného konfliktu, ktorý eskaloval v poslednom období, konflikt má svoju históriu, to už som povedala predtým a treba si spomenúť aj na vyhostenie 25 % obyvateľov azerbajdžanského pôvodu a Arménsko navyše okupuje šesť provincií Azerbajdžanu mimo Náhorného Karabachu. Tým nechcem povedať, že by som schvaľovala to, čo sa deje, a neschvaľujem, samozrejme, ani kroky Azerbajdžanu, len poukazujem na to, že obe strany sa dopustili spústy krívd. Ale ako som povedala už na začiatku svojej faktickej pripomienky, v prvom rade potrebujeme zastaviť násilie a hľadať riešenia. Ďakujem.
16. schôdza NR SR - 7.deň - A. dopoludnia
Dátum: 2020-11-04
Poslanec: Kozelová, Monika (OĽANO)
Druh vystúpenia: Vystúpenie s faktickou poznámkou

50. Pán, pán kolega, ďakujem pekne za, za, za váš príspevok. Ja si tiež myslím, že predloženie, predloženie tohto, tohto príspevku je, je veľmi dôležité. Tá situácia v tom Náhornom Karabachu tu nie je jeden deň, dva dni ani mesiac, to je proste dlhotrvajúci spor, a keď si uvedomíme, že nezávislosť Náhorného Karabachu neuznalo ani samotné Arménsko, tobôž Rusko a treba to vnímať aj v tomto kontexte Severného Cypru, Kosova a podobne a zároveň Náhorný Karabach nie je ani tak ďaleko, ako si myslíme, a obe krajiny sú súčasťou OBSE a Partnerstva za mier NATO, takže ja si myslím, že to, že v podstate vnímame a snažíme sa nejakým spôsobom postaviť sa k tomuto problému, je veľmi dôležité, a hlavne netreba zabudnúť na to a mať na pamäti, že dve strany v spore vždy, teda resp. spor dvoch strán vždy niekto odnesie a obvykle sú to obyčajní civili a obyčajní ľudia a myslím si, že to, čo je potrebné v Náhornom Karabachu momentálne priniesť, tak to je mier a to pre jednu aj pre druhú stranu. Ďakujem.
16. schôdza NR SR - 3.deň - B. popoludní
Dátum: 2020-10-22
Poslanec: Kozelová, Monika (OĽANO)
Druh vystúpenia: Vystúpenie s faktickou poznámkou

175. Ja som sa k problematike tohto zákona vyjadrila už pri prvom čítaní. Rada by som ho znova podporila, chcela by som poprosiť, pokiaľ bude možné, tie decká potrebujú viac tých vecí. Jednou z nich je možno aj také, že štartovacie byty. Tým sa obraciam aj na všetkých kompetentných, ktorí s výstavbou nájomných bytov majú čo dočinenia. Určite by sa našla určitá časť týchto nájomných bytov ako štartovacie malé byty, nemusia to byť obrovské, obrovské byty práve pre týchto mladých ľudí. Samozrejme oni, oni potrebujú aj nejaké vedenie, či už ekonomické, právnické a tak ďalej, pretože tieto zručnosti oni jednoducho nemajú a, ale myslím si, že aj to sa dá nejakým spôsobom riešiť a v každom prípade je to veľmi dôležité, dôležité je pozerať sa aj na mladých ľudí, ktorí idú z detských domovov a ktorí majú nejaký, akýkoľvek druh postihnutia a hlavne ďakujem naozaj, že sa to otvára a verím tomu, že za tie štyri roky v tejto téme pokročíme tak ďaleko, že dobehneme vyspelé spoločnosti, takže ďakujem všetkým, ktorí do toho akýmkoľvek spôsobom zabŕdli a zanechali tam veľmi príjemnú, veľkú, pozitívnu stopu.
16. schôdza NR SR - 3.deň - A. dopoludnia
Dátum: 2020-10-22
Poslanec: Kozelová, Monika (OĽANO)
Druh vystúpenia: Vystúpenie s faktickou poznámkou

42. Richard, ďakujem. Ja ako bývalá, aj keď na to nevyzerám, členka strediska vrcholového športu, chápem presne, čo hovoríš. Zhodou okolností sa teda trošku orientujem aj v tejto oblasti a ja mám pocit, že šport a umenie spolu veľmi úzko, nieže mám pocit, ale veľmi úzko súvisia, pretože šport by sa bez reklamy napríklad nepohol a reklama patrí pod, pod krabičku umenie. Pokiaľ naozaj nepomôžeme jednému aj druhému, tak neviem, ako toto skončí. Ale my hlavne zabúdame a všetci hlavne zabúdajú na to, že toto sú dva segmenty, ktoré zarábajú peniaze. Nehovorme, že nezarábajú. Oni proste zarábajú peniaze. My sa na nich pozeráme, ako na niečo, čo nás baví, ale to, že to baví, to ešte neznamená, že to neprináša ovocie aj, aj do štátneho rozpočtu. Takže to je jedna vec. A druhá vec, nehovoriac o tom že tak ako kultúra dvíha duševné zdravie tohto národa, tak šport dvíha telesné zdravie a kondíciu tohto národa. Čiže ja ďakujem každému, kto naozaj sa o to zaujíma a kto naozaj má chuť pomôcť, lebo doteraz to naozaj bolo tak, že či šport či kultúra, teda šport ani tak nie, ale kultúra hlavne bola na chvoste. A naozaj si treba uvedomiť a ja som si dala záväzok, že toto volebné obdobie to spravím, že, že dotiahnem ľudí k tomu, aby začali o kultúre premýšľať ako o priemysle, kreatívnom priemysle. Pretože takto to je a že ako priemysel ho nesmieme padnúť a nesmieme ho nechať na konci. Ďakujem.
16. schôdza NR SR - 3.deň - A. dopoludnia
Dátum: 2020-10-22
Poslanec: Kozelová, Monika (OĽANO)
Druh vystúpenia: Vystúpenie s faktickou poznámkou

38. Pani Letanovská, ja vám ďakujem za vaše slová, lebo presne to je to, čo si málo ľudí uvedomuje, že tá kultúra je veľmi dôležitá, že nás všade obklopuje. Dušan Jarjabek, z môjho hľadiska by bolo možno potrebné, aby sa naozaj ten štatút ujednotil, aj pani poslankyne Laššákovej, a zakotvil sa v zákone. A tam, tam by sme možno mali jasne vyhranené, vyhranené hranice a tá pomoc, ktorá, samozrejme, doteraz sme to až tak veľmi nepotrebovali, ale v rámci korony teda to potrebujeme dosť súrne a hrozne by nám to pomohlo, keby to bolo už predtým. Pokiaľ by to bolo v zákone, malo by to svoje mantinely, tak by to malo opodstatnenie a aj tá pomoc by bola rýchlejšia. Myslím si, že po korone už budú mať aj tí umelci potrebu nejakým spôsobom sa do toho, do toho zapojiť, pretože mnohí už pochopili, že jednoducho bez toho, aby boli niekde ukotvení, je tá pomoc, tá pomoc nie je tak rýchla, ako to bolo v ostatných, v ostatných odvetviach. Vrátim sa k tomu umeleckému, k tým, vrátim sa napríklad aj k tým výtvarníkom, čo hovorila pani Laššáková, kedysi v stavebnom zákone bolo, že 5 % z ceny stavby išlo na výtvarné diela, ktoré boli, ktoré išli do stavby. Ja som za, všetkými desiatimi za to, aby sme sa k tomu vrátili, pretože jednak to okrášľovalo prostredie a jednak sme vychovávali ľudí ku kráse. A čo sa týka pána poslanca Kuriaka, áno, o tom, o čom som hovorila, to sa týka všetko aj regionálnej kultúry, aj podpory ľudového umeleckého remeselníctva. Takže snažím sa hovoriť o celej kultúre ako takej. Ďakujem.
65. schôdza NR SR - 13.deň - B. popoludní
Dátum: 2022-05-24
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

38. Ďakujem. Je to zvláštne, že tu vo faktických poznámkach reagujete na Igora Matoviča, ktorý tu vlastne nemal príspevok. Príspevok mal pán Fico a pán predsedajúci si to počúva s ľadovým pokojom, ale je mu to jedno. No však prečo nie, veď je to Ficov kamarát. Dobre. Pán Fico, zase nemáte gule na to, aby ste tu sedel a vypočul si aj faktické poznámky na svoje vystúpenie. Ale však možno si to niekde vypočujete alebo vám povedia. Zasa tu raz tárate a počítate tak, jak sa vám hodí. Vy nie ste ekonóm, vy ste právnik, aj to slabý. Docent bezpečnostných služieb z Bonulu Tak neskúšajte nám tu počítať. Porovnávate neporovnateľné veci. Porovnávate zvýšenie podpory, ktorú my tu poskytujeme za pol roka, s niečím, čo vy ste robili osem rokov. Vy ste každý rok zvyšovali daňový bonus tak o 20 centov alebo 26 centov. My ho zvyšujeme výrazne. Takisto detské prídavky o niečo menej, áno, pretože je dôležitejšie zvyšovať daňový bonus, aby boli podporení pracujúci rodičia. Keď sme vám navrhovali počas minulého obdobia zvýšenie daňového bonusu na deti pre pracujúcich rodičov, tak ste to zhodili zo stola. Potom nakoniec MOST niečo trošku presadil ku koncu volebného obdobia, ani to im nepomohlo, ale ináč vy ste všetko zhodili zo stola. Je to čistá falošnosť, čo tu rozprávate, že chcete rodinám dať, že je to urážka. Vy rozprávate tu, ako prídete s peniazmi do banky a banka vám dá na to poplatok. No samozrejme, lebo my normálni smrteľníci nenosíme vrecia s peniazmi do banky, ktoré nám niekto doniesol, a igelitky. Nám chodí plat na účet, čiže my tento problém nemáme. Problém s tým máte vy, oligarchovia, ktorí nosia peniaze v igelitkách. Takže, prosím vás, neskúšajte nás tu ohurovať s takýmito vecami. My vieme, že to je inak.
65. schôdza NR SR - 12.deň - A. dopoludnia
Dátum: 2022-05-20
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

148. Ďakujem. Kolega Rado Kazda, je mi ľúto, že už sa to tu zase dostáva do takých všelijakých propagandistických vyjadrení, a ťa poznám ako vecného človeka a konzervatívneho človeka, aj keď možno trošku inak ako ja. A ja chcem len zareagovať na taký tvoj záverečný výkrik, že kde sú tí konzervatívci, čo majú deti nie kvôli bonusu alebo poukazom. No keď chceš takého konzervatívca vidieť, tak tu je jeden, lebo ja som mal deti pred 20 – 25 rokmi, keď tie bonusy boli teda veľmi, veľmi biedne. Takisto detské prídavky. A myslím si, že u teba je to podobne. A dokonca ešte som mal aj tretie dieťa, hoci už sme nemuseli, mali sme všeličo, ale chceli sme ho mať, a ja som paradoxne ten konzervatívec, ktorý kým toto všetko vstúpi do platnosti aj keď to schválime, tak už môj druhý syn bude mimo toho pásma, keď dostanem ešte vôbec daňový bonus. A tesne pred tým, ako vstúpia tie zvýšené daňové bonusy a detské prídavky do platnosti 1. januára, tak môj syn druhý bude mať tesne viac ako 15 rokov, čiže dostanem ten nižší bonus. Takže ja som ten výborný príklad, ktorý na tom vôbec nič nezíska. A myslím si, že takéto, takéto demagogické výkriky, kde sú tí konzervatívci, samozrejme, že nikto nebude mať deti kvôli peniazom, ale myslím si, že to môže ľudí veľmi povzbudiť, a ty to dobre vieš, že veľmi, veľmi veľa v akejkoľvek oblasti hrá, hrá dôvera. Tak ako na finančných trhoch, tak aj v tejto oblasti hrá dôvera, že štát ľuďom pomôže, že ich podporí, keď budú mať deti. A myslím si, že toto je veľmi dôležité, čo dnes chceme povedať: Ľudia, nebojte sa!
65. schôdza NR SR - 12.deň - A. dopoludnia
Dátum: 2022-05-20
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

92. Ďakujem veľmi pekne. No, chcem povedať len takú, pripomenúť, že prečo vlastne celá táto už asi hodinová debata prebieha. Pretože tu vystúpil minister hospodárstva proti návrhu vlastnej vlády, proti vládnemu návrhu, zhadzuje ho a obviňuje nás poslancov z toho, že my sa máme pozerať na svoje príjmy, a preto máme niečo schváliť a neschváliť. To je, prosím pekne, politická korupcia. V niektorých krajinách za toto sa zaviera, keď sa vyzýva poslancov, aby oni kvôli svojim platom za niečo hlasovali alebo nehlasovali. To je úplne smiešne. Čiže ja si myslím, že ak tu kolegovia z SaS rozprávajú o tom, že kto tu ako vystupuje a kto tu ako podporuje vládu, tak myslím si, že celý čas tuto debatujeme práve preto, že minister hospodárstva tu vystúpil. To bol začiatok, vráťme sa tam. A my by sme tu vedeli veľmi ľahko vytiahnuť všeličo na neho. Vedeli by sme tu vytiahnuť, ako sa vykupujú pozemku vo Valalikoch, ako sa podporuje vodík a tak ďalej a tak ďalej. Ale tu sme pri úplne inej téme. Tu sme pri téme pomoci ľuďom. Tak sa skúsme vrátiť k faktom. Slovensko dáva na pomoc rodinám necelých 2,5 % HDP. Viete, koľko je to pri iných krajinách? Francúzsko vyše 3,5 %, Maďarsko 3,5 %, severské krajiny, to ani nebudem spomínať. Ale zoberme si napríklad Estónsko vyše 3 %, Poľsko, Česká republika okolo 3 %. Čiže máme čo dobiehať, kolegovia. Keď máte lepšie návrhy, príďte s nimi. Toto je návrh, ktorý pomôže, aby sme len dobehli to, čo rodinám dlhu... (Prerušenie vystúpenia časomerom.)
65. schôdza NR SR - 12.deň - A. dopoludnia
Dátum: 2022-05-20
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

49. Ďakujem veľmi pekne. Pán minister Richard Sulík, myslím si, že to, o čom si hovoril, vieme všetci, že všetkým nám ide o zníženie daní. To chceme všetci a aj strana SAS sa tým vždycky chválila, že chce zníženie daní, a zvýšenie daňového bonusu je presne toto. Zníženie daní pre rodičov s deťmi. Ja som veľmi prekvapený týmto vystúpením, pretože rokuje sa o tom mesiace. Mesiace sa o tom diskutuje na koaličnej rade. Rozumiem, že tam ty veľmi nechodíš, ale mesiace sa o tom rokuje a SaS to blokuje a chce vetovať. A teraz zrazu, už keď je to v parlamente a už keď to prešlo vládou, tak prídeš s objavnými návrhmi, ako to urobiť inteligentnejšie. No super! Však s mnohými z tých návrhov sa dá aj súhlasiť. Však o tom diskutujme, vylepšime to. Ale doteraz ste to blokovali, doteraz ste nechceli nič z toho, nieže zlepšiť to. Namiesto toho ste navrhli zvýšiť dávky pre ľudí, ktorí nepracujú. Toto je naozaj inteligentná podpora rodín s deťmi? Poobviňuješ nás tu z kadečoho nezmyselného, veľká časť čistá propaganda. Proste váš ciel je teraz presne ten istý, postupujete presne tak ako SMER pri odvolávaní Fica. Naťahovať čas, opakovať stále to isté, vystupovať dookola, aby ste nás znechutili a natiahli to čo najneskôr. Je to zvláštne, že sa tu vytvorila protirodinná koalícia – SaS, HLAS, SMER a REPUBLIKA. Gratulujem, pán minister, dostali ste sa do výbornej spoločnosti.
65. schôdza NR SR - 11.deň - B. popoludní
Dátum: 2022-05-19
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

128. Ďakujem veľmi pekne. Pán kolega Viskupič, rozumiem, že si vystupoval za stranu, že si, že si vlastne predniesol svoj príspevok za stranu, ale práve preto som veľmi prekvapený, lebo som u teba zvyknutý na také naozaj že faktické vecné pripomienky. To, čo si povedal, že väčšina úplných rodín s jedným či dvoma deťmi nepotrebuje ďalšiu pomoc, priznám sa, že oči otváram a nechápem. Ja mám tri deti a naozaj aj keby som mal len dve, tak tie časy, keď som zarábal niekde na úrovni priemernej mzdy a ledva-ledva sme vychádzali, si veľmi dobre pamätám a v tejto situácii, keď išli hore energie, keď výrazne zdraželi potraviny, proste deťom sa nedá povedať, že vieš čo, už nejedz, lebo máme málo a zdraželi potraviny. Ja si myslím, že toto je niečo, čo jednoducho sa nedá pochopiť, keď svoju nevôľu pomôcť rodinám odôvodňujete tým, že veď oni nepotrebujú ďalšiu pomoc. Je mi ľúto aj takého ´ačohentizmu´, ako sa hovorí, že no veď dobre, veď my nie sme proti, treba pomôcť aj rodinám, ale čo hentí a čo tí ďalší, hej? Ako dobre, hovoríme teraz o pomoci rodinám, potom môžeme hovoriť o niečom inom. Takže myslím si, že treba naozaj ostať pri tých vecných, faktických debatách a mne je tiež ľúto, že to tu musíme robiť takto v skrátenom konaní, ale jednoducho bolo veľa mesiacov, keď sa dalo o tom diskutovať, dalo sa s tým prísť do parlamentu a jednoducho vy ste to blokovali. Toto je plán B, to je už núdzové riešenie. Ak by sa to nepodarilo teraz, už by sme to nestihli vlastne od júla.
59. schôdza NR SR - 1.deň - B. popoludní 5
Dátum: 2022-02-25
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

39. Ďakujem, pán predsedajúci. Pán kolega Dostál, na rozdiel od opozičných kolegov skúsim byť konštruktívny, lebo takýchto informatikov tu ako málokedy počujeme. (Povedané s pobavením.) Ďakujem za tento pozmeňovací návrh, veľmi ho podporujem a schvaľujem, lebo myslím si, že takéto obmedzenia by mali byť naozaj iba v čase veľmi vážnych situácií, ako je práve táto vojna na Ukrajine, a malo by to byť veľmi jasne časovo obmedzené. Myslím si, že ak som tomu ja dobre rozumel, tak nejaké, nejaká trvalejšia úprava by mohla byť, ak by niekto chcel, ale ja osobne sa budem stavať proti nej, tak ako som sa staval aj doteraz. Myslím si, že naozaj máme v zákone možnosti, ako takéto kybernetické riziká riešiť aj doteraz, a takáto rozširujúca úprava je vhodná naozaj len v čase mimoriadnych udalostí, ako je teraz. Ďakujem.
58. schôdza NR SR - 1.deň - A. dopoludnia
Dátum: 2022-02-18
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

27. Ďakujem, pán minister, za tvoje vystúpenie a chcem len tak skomentovať to, aké, aké je to dojemné, ako sa príslušníci SMER-u dokážu naťahovať o slovíčka, o paragrafy, o nuansy rokovacieho poriadku, ale nedokážu odpovedať na konkrétne veci, ktoré spáchali. Stačí povedať, že je to klamstvo, ale však to sú veci, ktoré sú dokázané dokonca aj orgánmi činnými v trestnom konaní, písali o nich médiá a vieme, že jednoducho naozaj tu prebiehala rozkrádačka obrovskými lopatami. A ešte dojemnejšie je, ako si v tom rozumejú a nahrávajú s fašistami, ktorých to vášnivo obhajujú. Neviem, či som tu raz počul za tie posledné dva roky, že by, že by poslanci zvolení za ĽSNS tu kritizovali tie zločiny SMER-u, ktoré sa tu diali. Proste sa nám tu rodí nová koalícia a občania si môžu veľmi plasticky predstaviť, ako by to tu vyzeralo, ak by sa SMER opäť dostal k moci. To je to, po čom im najviac duša piští. A, samozrejme, keďže nikto by ich iný v tom nepodporoval, tak by skončili v horúcom objatí s fašistami a svojimi ideovými súkmeňovcami z HLAS-u. Zase by tu prestreli mafii červený koberec a uviedli by ju do vedenia štátu, tak ako to robili osem alebo aj dvanásť rokov predtým. Zase robi... by robili z čierneho biele a z bieleho čierne, tak ako to robia teraz. Možno by skopávali ľudí po uliciach len za to, že majú iný názor a dovolia si ich kritizovať. Možno by tí najodvážnejších aj zabili ako Jána Kuciaka a Martinu Kušnírovú. Takže toto je obraz toho, čo by nás čakalo, ak by sa SMER dostal opäť k vláde, a toto je presne o to, to, o čo im ide, prečo aj túto schôdzu zvolali.
55. schôdza NR SR - 3.deň - A. dopoludnia
Dátum: 2022-02-03
Poslanec: Kremský, Peter (OĽANO)
Druh vystúpenia: Vystúpenie v rozprave

40. Ďakujem všetkým za túto diskusiu. K tomu návrhu pána poslanca Drdula možno len toľko, že je to určite jedna alternatíva, takže predpokladám, že o jedenástej sa bude o tom hlasovať. Pokiaľ nie je nejaká nádej, že by vlastne tento návrh mal podporu hlasovaním, tak som ochotný súhlasiť s tým, aby sa to vrátilo na prepracovanie, a budem otvárať diskusiu s ostatnými poslaneckými klubmi tak, aby sme tento návrh upravili tak, aby som ho mohol vlastne v dohľadnej dobe podať opäť. Ďakujem veľmi pekne.
55. schôdza NR SR - 3.deň - A. dopoludnia
Dátum: 2022-02-03
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

36. Ďakujem veľmi pekne. Ďakujem veľmi pekne. Len veľmi krátka reakcia na pána Suska. Áno, regulácia je potrebná vtedy, keď existuje na trhu monopol. Keď chceme chrániť spotrebiteľa, vtedy je, vtedy je regulácia, samozrejme, veľmi dôležitá, napríklad pri dodávateľoch elektriny, keď nevieme vybudovať ďalšie káble, ďalšie drôty u každej domácnosti, má to jedna firma, tak, samozrejme, je nutné ju regulovať, ale toto je úplne iný prípad. Možno k tomu, čo hovoril pán kolega Dostál, ja som podobnú argumentáciu, si spomínam, že ako teraz, hovorili taxikári kedysi, keď v podstate tých taxikárskych cechov bolo málo a ony rozhodovali o tom, kto bude ďalší taxikár a koľkí taxikári budú na trhu. A vtedy presne podobná argumentácia fungovala, že nebude chránený zákazník a bude to nebezpečné, lebo všelijakí taxikári budú na trhu a tak ďalej. Dnes, keď sa na to pozreme, je to ako až smiešne, pretože keď vidíme, že si v apke privoláme kohokoľvek, máme tam jeho fotku, máme tam jeho ŠPZ-ku, máme tam pomaly číslo jeho topánok, a tá istá, cez tú istú apku zaplatíme a ani nemusíme mať pri sebe peniaze, tak je to také zaujímavé. Proste život sa vyvíja a treba byť na pulze dňa. Takže to je to, prečo som s týmto aj prišiel. A naozaj je táto diskusia takým prvým krokom k tomu, aby sme to posunuli dopredu, možno nie v úplne presne takejto podobe, ale tak, aby to dobre fungovalo.